777 ligakampe og rekorden for flest scorede mål af en dansk spiller i form af hele 424 fuldtræffere Dette kombineret med 213 A-landskampe og 14 VM-turneringer for Danmark. Ikke underligt at Ronny Larsen har svært ved helt at forstå, at en imponerende karriere er endegyldig slut. - I går var følelsesmæssigt en hård dag, erkender Ronny Larsen over for aabsport.dk. - Selvom det var en beslutning, jeg har pønset på i et års tid, så er det svært at forstå, før der er fløjtet af for sidste gang. - Det har været vigtigt for mig at slutte af med en god sæson personligt, men jeg ærgrer mig over, at vi som hold har været så svingende i denne sæson, siger superteknikeren, der har vundet tre DM-titler i sine fire sæsoner i Herning, men måtte "nøjes" med en pokaltitel og en række DM-sølvmedaljer i AaB. - Den tabte DM-finale i Esbjerg i 2004 står helt klart som den største skuffelse, men ellers har jeg haft mange ting at glæde mig over, konstaterer Ronny Larsen, der fremhæver Heinz Ehlers, Jens Nielsen og Robert Burakovsky som de bedste spillere, han har spillet sammen med. Ronny Larsen er ansat som salgskonsulent i AaB, og fritiden skal nu bruges anderledes. - Det er klart, der kommer et tomrum, men jeg håber, jeg kan bruges til et eller andet i AaB Ishockey. - Det vil være naturligt, hvis det er noget med de yngste at gøre, for jeg har jo selv Oliver i gang, fortæller Ronny Larsen om sin knap fire-årige søn, der har spillet ishockey i halvandet år! - Herudover skal jeg spille old boys-fodbold i Frejlev, ligesom jeg skal med på hockey-old boys-holdet i AaB, hvor i forvejen folk som Henning Ludvigsen, Bo Nordby og Frederik Åkesson er aktive, fortæller Ronny Larsen, der sammen med sin hustru også har datteren Mathilde på syv år. Ronny Larsen, der ligeledes har en forkærlighed for Liverpool FC, kan nytårsaften fejre sin 40-års fødselsdag.

Referat:
Den nordjyske ishockey-legende sluttede i tirsdags karrieren efter 24 sæsoner i den bedste række.